ચાલુ વર્ષના ચોમાસા દરમ્યાન પલસાણા તાલુકાનાં અંત્રોલી ગામની સીમમાં ઓવિયાણ કોસમાડા રોડ ઉપર આવેલ ખાડીના પુલ ઉપર પાણી ફરી વળ્યા છે. અનેકવાર રજૂઆત છતાં આ બ્રિજ ઊંચો કરવાનું કામ હાથ ધરાતું નથી. ભૂતકાળમાં બ્રિજ ઉપરથી ચોમાસા દરમ્યાન પસાર થવા જતાં અનેક વ્યક્તિઓ ડૂબી ગયા છે અને અનેક વાહન ચાલકો ફસાઈ જવાની ઘટના બની છે. ગત વર્ષે આ જોખમી પુલ ઉપર એક દંપતીએ જીવ ગુમાવ્યો હતો. હાલમાં પણ ઉપરવાસમાં પડેલા વરસાદને લઈ પુલ ઉપર પાણી ફરી વળ્યા છે જેને લઈ વાહન વ્યવહાર બંધ થયો છે. અને ફરી આ જોખમી પુલ ઉપર અજાણ્યા વાહન ચાલકો પસાર થતાં જીવ જોખમમાં મૂકે તેવી શક્યતા છે. આ પુલ ઊંચો કરવા માટેની સ્થાનિક રાજકીય નેતાઓ ખાત્રી આપી ચૂક્યા હોવા છતાં ચૂંટણી પૂરી થતાં પોતાની જવાબદારી ભૂલી ગયા છે. ફરી ગ્રામજનો બ્રિજ ઊંચો કરવા માંગ કરી રહ્યા છે.